เป่านกหวีดเสียภาษีสามี-ภรรยาได้อื้อซ่า
สรรพากรเป่านกหวีด ดีเดย์แยกยื่นภาษี “ผัว-เมีย”เพิ่มสิทธิลดหย่อน “เลี้ยงดูบุตรผ่อนบ้าน” ได้คนละ 1.17 แสนบาท
26 ม.ค. 2556

สรรพากรเป่านกหวีด ดีเดย์แยกยื่นภาษี “ผัว-เมีย”เพิ่มสิทธิลดหย่อน “เลี้ยงดูบุตร-ผ่อนบ้าน” ได้คนละ 1.17 แสนบาท
นางจิตรมณี สุวรรณพูล ที่ปรึกษาด้านพัฒนาฐานภาษี กรมสรรพากร กล่าวว่า ปีภาษี 2555 เป็นปีแรกที่กรมสรรพากรกำหนดหลักเกณฑ์และวิธีการจัดเก็บภาษีเงินได้จากสามีและภรรยา ให้ต่างฝ่ายต่างมีหน้าที่ยื่นรายการและเสียภาษี ต่างมีหน้าที่ยื่นรายการและเสียภาษีต่างหากจากกัน และแบ่งเงินได้พึงประเมินที่สามีและภรรยาทำร่วมกัน หรือสามีและภรรยาจะตกลงเลือกยื่นรายการและเสียภาษีรวมกันก็ได้
กรณีเงินได้พึงประเมินที่ไม่อาจแยกได้อย่างชัดแจ้งว่าเป็นของสามีหรือภรรยาฝ่ายละจำนวนเท่าใดตามมาตรา 40 (2)–40 (8) ให้แบ่งสัดส่วนคนละ 50% ของเงินได้ เฉพาะเงินได้ตามมาตรา 40 (8) จากการขายสินค้า การพาณิชย์ การขนส่ง ฯลฯ ให้สามีและภรรยาเลือกแบ่งเป็นของแต่ละฝ่ายตามส่วนที่ตกลงกันก็ได้ แต่รวมกันต้องไม่น้อยกว่าเงินได้พึงประเมินที่ได้รับ ถ้าตกลงกันไม่ได้ให้แบ่งกันฝ่ายละกึ่งหนึ่ง 
สำหรับสิทธิประโยชน์ที่สามีและภรรยาได้รับเพิ่มมี 3 รายการ คือ ค่าลดหย่อนบุตรได้คนละ 1.5 หมื่นบาท ค่าลดหย่อนการศึกษาบุตรได้คนละ 2,000 บาท และค่าลดหย่อนดอกเบี้ยกู้ยืมซื้อที่อยู่อาศัย สามีและภรรยาต่างฝ่ายต่างหักได้คนละ 1 แสนบาท
นางจิตรมณี กล่าวว่า ขณะนี้สรรพากรได้เปิดให้ยื่นแบบกระดาษได้ตั้งแต่บัดนี้จนถึงวันจันทร์ที่ 1 เม.ย. ส่วนการยื่นเสียภาษีทางอินเทอร์เน็ตสามารถยื่นได้ถึงวันที่ 9 เม.ย.นี้